BKD โชว์งบ Q2 พลิกกำไร 27 ลบ. ลุ้นครึ่งปีหลังโตแกร่ง ตุนแบ็กล็อก 1.9 พันล้าน
BKD เปิดงบไตรมาส 2/65 พลิกกำไร 27 ล้านบาท อานิสงส์โควิดคลี่คลาย คาดครึ่งปีหลังโตต่อเนื่องรับเปิดประเทศ-นักท่องเที่ยวเพิ่ม และตุนแบ็กล็อกแน่น 1.9 พันล้านบาท พร้อมเดินหน้าประมูลงานรัฐ-เอกชน 2 พันล้านบาท
BKD โชว์งบไตรมาส 2/65 พลิกกำไร 27 ลบ. อานิสงส์โควิดคลี่คลาย ลุ้นครึ่งปีหลังแกร่ง แบ็กล็อกแน่น 1.9 พันล้าน เดินหน้าประมูลงาน 2 พันล้านบาท
15 ส.ค. 2565

นางนุชนารถ รัตนสุวรรณชาติ ประธานเจ้าหน้าที่บริหาร บริษัท บางกอกเดค-คอน จำกัด (มหาชน) หรือ BKD เปิดเผยว่า ผลประกอบการงวดไตรมาส 2/2565 บริษัทพลิกมีกำไรสุทธิ 27.02 ล้านบาท จากงวดเดียวกันของปีก่อนขาดทุนสุทธิ 17.91 ล้านบาท ขณะที่มีรายได้จากการขายและบริการ 94.96 ล้านบาท เพิ่มขึ้น 41% เมื่อเทียบกับงวดเดียวกันของปีก่อนอยู่ที่ 67.20 ล้านบาท
ทั้งนี้ในช่วงไตรมาส 2/2565 ภาพรวมธุรกิจของ BKD พลิกฟื้นกลับมาอย่างแข็งแกร่งโตทั้งรายได้และกำไร เป็นเพราะโควิด-19 คลี่คลาย ทำให้บริษัทสามารถกลับมาทำธุรกิจได้อย่างเต็มที่
ส่วนผลประกอบการงวด 6 เดือนแรกสิ้นสุด 30 มิถุนายน 2565 บริษัทมีกำไรสุทธิ 39.47 ล้านบาท เพิ่มขึ้น 3,362% เมื่อเทียบกับงวด 6 เดือนแรกปี 2564 ที่มีกำไรสุทธิ 1.14 ล้านบาท
สำหรับแนวโน้มผลการดำเนินงานครึ่งหลังปี 2565 บริษัทเชื่อมั่นว่าผลประกอบการจะมีการขยายตัวต่อเนื่องและมีกำไรสุทธิ เพราะปัจจุบันยังมีงานในมือรอรับรู้รายได้ (Backlog) อยู่ประมาณ 1.9 พันล้านบาท ที่จะทยอยรับรู้รายได้ไปถึงปี 2566
โดยภาพรวมธุรกิจตกแต่งภายในช่วงครึ่งปีหลัง ส่งสัญญาณพลิกกลับมาสดใส หลังจากที่สถานการณ์โควิด-19 คลี่คลาย รัฐบาลเปิดประเทศต้อนรับนักท่องเที่ยว ทำให้กลุ่มธุรกิจโรงแรมได้รับอานิสงส์โดยตรง  เริ่มเปิดให้บริการต้อนรับนักท่องเที่ยวทั้งในและต่างประเทศ ซึ่งทำให้ BKD มีงานตกแต่งภายในกลุ่มโรงแรมเข้ามาอย่างต่อเนื่อง ทั้งในส่วนที่ตกแต่งใหม่และต้องการรีโนเวท
นอกจากนี้บริษัทอยู่ในระหว่างเข้าประมูลงานโครงการภาครัฐและเอกชนมูลค่ากว่า 2 พันล้านบาท ขณะเดียวกันในช่วงที่ได้รับผลกระทบจากโควิด-19 บริษัทได้ปรับกลยุทธ์หันไปจับงานตกแต่งภายในบ้านเศรษฐี  ซึ่งได้รับการตอบรับที่ดี  มีลูกค้าเข้ามาอย่างต่อเนื่อง